V Trnave dňa 29.3.2022

**PODMIENKY ZADÁVANIA ZÁKAZKY S NÍZKOU HODNOTOU**

podľa § 117 zákona č. 343/2015 Z. z. o verejnom obstarávaní (ďalej len „ZVO“)

1. **Identifikácia verejného obstarávateľa:**

**Názov:** Mesto Trnava

**Sídlo:** Hlavná 1, 917 71 Trnava

**IČO:** 00313114

**Zastúpenie:** JUDr. Peter Bročka, LL.M., primátor mesta

**Zodpovedná osoba pre predmetnú zákazku:** JUDr. Radoslav Bazala, procesný garant, odbor verejného obstarávania

1. **Názov zákazky:** Rekonštrukcia uličného priestoru Jerichova – Invalidská ulica, PD
2. **Postup a druh zákazky:** zákazka podľa § 117 ZVO – služby
3. **Predpokladaná hodnota zákazky:** 39 250,40 eur bez DPH
4. **Miesto dodania predmetu zákazky:** MsÚ Trnava, Ulica Trhová 3, 917 71 Trnava
5. **Rozsah a čas trvania zákazky:**

**Geodetické zameranie územia, prieskumy a posudky** do max. 8 týždňov od nadobudnutia účinnosti zmluvy, po jej zverejnení na webovom sídle Mesta Trnava.

**Projektová dokumentácia – realizačný projekt** do max. 14 týždňov od nadobudnutia právoplatnosti územného rozhodnutia alebo od vyzvania na začatie spracovávania tejto časti dokumentácie objednávateľom, podľa toho ktorá skutočnosť nastane skôr.

**Koordinácia projektovej dokumentácie** podľa § 5 NV SR č. 396/2006 Z. z**. –** začiatok: dňom nadobudnutia účinnosti zmluvy o dielo - do nadobudnutia právoplatnosti kolaudačného rozhodnutia.

**Súčinnosť v procese verejného obstarávania** - začiatok dňom písomného vyzvania objednávateľom, ukončenie dňom výberu zhotoviteľa.

**Občasný odborný autorský dohľad** počas realizácie stavby až do nadobudnutia právoplatnosti kolaudačného rozhodnutia.

1. **Hlavné podmienky financovania a platobné podmienky:**

Predmet zákazky bude financovaný z rozpočtu mesta Trnava, pričom preddavky nebudú poskytnuté.

1. **Opis predmetu zákazky:** kód CPV 71200000-0 Architektonické a súvisiace služby
2. **PREDMET PLNENIA**

**Projektová dokumentácia** prikladaná ku žiadosti pre vydanie stavebného povolenia s podrobnosťou realizačného projektu (DSPaR), podľa ktorej bude možné zrealizovať stavbu. **Na základe vstupov a požiadaviek investora a ostatných relevantných vstupov a podkladov požadujeme najprv víťazným uchádzačom vypracovať architektonickú štúdiu s vizualizáciami z vybraných pohľadov, ktorá bude po schválení dotknutým orgánom štátnej správy (KPÚ Trnava), obstarávateľom (Mesto Trnava) ako podklad pre pokračovanie prác na ďalších stupňoch projektovej dokumentácie stavby.** Verejný obstarávateľ požaduje, aby fyzická osoba, ktorá bude zodpovedná za realizáciu predmetu zákazky spĺňala tieto kritériá:

- odbornú spôsobilosť na výkon činnosti autorizovaného architekta alebo autorizovaného stavebného inžiniera (A1 - komplexné architektonické a inžinierske služby a súvisiace technické poradenstvo) podľa zákona č. 138/1992 Zb. o autorizovaných architektoch a autorizovaných stavebných inžinieroch v znení neskorších predpisov, t. j. autorizačné osvedčenie Slovenskej komory architektov alebo osvedčenie Slovenskej komory stavebných inžinierov o vykonaní odbornej skúšky

- už v rámci spracovania architektonickej štúdie a neskôr v ďalšej projekčnej príprave sa vyžaduje pri krajinno-architektonickej časti spolupráca s osobou s príslušným odborným vzdelaním a oprávnením podľa autorizačného zákona

- prax v projektovaní budov, ktorú preukáže životopisom, kde uvedie projektovanie min. jedného verejného priestoru v pamiatkovej zóne alebo mestskej pamiatkovej rezervácii.

1. **RIEŠENÉ ÚZEMIE**

Územie sa nachádza v mestskej časti Trnava – Stred na vyššie uvedených mestských pozemkoch. Územie je ohraničené zo severu Rybníkovou ulicou, z východnej strany radovou zástavbou domov Jerichovej ulice a pokračovaním Invalidskej ulice, zo západnej strany areálom NKP kostola sv. Jána Krstiteľa a Univerzitným námestím a juhu objektom Adalbertina a Hollého ulicou.

Presné hranice riešeného územia sú znázornené v prílohe č.1 - výrez z ortofotomapy mesta Trnava zo stránky Geoportálu - <https://www.geoportal.sk/sk/geoportal.html>,

odkaz na konkrétnu lokalitu je: [https://zbgis.skgeodesy.sk/mkzbgis/sk/kataster?bm=orto&z=18&c=17.588605,48.381419&sc=n#](https://zbgis.skgeodesy.sk/mkzbgis/sk/kataster?bm=orto&z=18&c=17.588605,48.381419&sc=n)

1. **ZÁMER OBNOVY**

Zámerom mesta je vo vymedzenom uličnom priestore zrealizovať komplexnú obnovu, ktorej výsledkom bude vytvoriť obojsmernú obslužnú komunikáciu funkčnej triedy C3 s pozdĺžnym parkovaním a chodníkom na západnej strane a chodníkom pri fasádach objektov na východnej strane. Ako súčasť uličného priestoru musí byť riešená zeleň. Architektonické stvárnenie má sledovať zvýraznenie vysokej miery autenticity zachovanej historickej štruktúry uličného priestoru so skĺbením s funkčnými prvkami drobnej architektúry. Verejný priestor Jerichovej a časti Invalidskej ulice je v zmysle platného Územného plánu centrálnej mestskej zóny Trnava zaradený z hľadiska obnovy do stupňa „A“, kde platia najprísnejšie regulatívy obnovy. Je to priestor s vysokou mierou autenticity zachovanej historickej štruktúry. V rámci komplexnej obnovy bude nutné zabezpečiť výmenu povrchov, mobiliáru, zelene, vrátane potrebnej rekonštrukcie a doplnenia rozvodov, prípojok a zariadení technickej infraštruktúry.

1. **URBANIZMUS A ARCHITEKTÚRA**

Z urbanistického hľadiska bude ulica riešená tak, že v strede bude obojsmerná obslužná komunikácia s pozdĺžnym parkovaním a chodníkom na západnej strane a chodníkom pri fasádach objektov na východnej strane. Z východnej strany Jerichovej ulice bude v severnej časti riešený len chodník pre peších a vo zvyšnom priestore medzi chodníkom a komunikáciou zeleň, v ostatnej časti bude potrebné pri komunikácii riešiť pozdĺžne parkovacie miesta s chodníkom pri parkovacích miestach a jednotnou úpravou okapového chodníka pri objektoch. V južnej časti môže byť pred nárožným objektom aj niekoľko kolmých parkovacích miest, ako je to v súčasnosti – kde dovoľujú priestorové možnosti. Ako súčasť návrhu je potrebné doriešiť aj napojenie objektov vjazdami s minimálnou šírkou pre možnosť krátkodobého odstavovania vozidiel majiteľov v priestore pred garážami. Zvyšná nespevnená časť bude tvoriť zeleň, ktorej plochy majú byť ucelené a v rámci možností nefragmentované, resp. len minimálne.

Z južnej strany Invalidskej ulice je potrebné riešiť chodník, v rozšírenej časti ulice na východnej strane je možné riešiť okrem chodníka aj ponechanie šikmých parkovacích miest doplnených o zeleň. Je potrebné rešpektovať taktiež vjazdy do objektu Adalbertinum a komplexu arcibiskupského úradu – viď príloha č.2. Pri návrhu je potrebné vychádzať z platnej Zmeny 01/2019 ÚPN CMZ Trnava, hlavne z výkresu B.3 Návrh dopravného riešenia, výkresu B.2/2 Regulatívy obnovy verejných priestorov a výkresu B.5 Koncepcia rozvoja zelene - <https://www.trnava.sk/sk/clanok/uzemny-plan-cmz#A>. Upozorňujeme na tú skutočnosť, že oproti platnému ÚPN CMZ – výkresu dopravy B.3 po dohode s Cyklokoalíciou nebude v predmetnej časti riešený samostatný cyklochodník. Obojsmerná cyklotrasa bude vedená v rámci komunikácie.

**Materiálové riešenie povrchov**

**Komunikácia** – čadičová ručne štiepaná dlažba 10/12, hrúbky 8 -10 cm, kladená do vejárov – detto ako na Hollého ulici.

**Parkovacie plochy** – čadičová ručne štiepaná dlažba 10/12, hrúbky 8-10 cm, kladená kolmo k fasáde na väzbu – detto ako v uličke Horné bašty. Vymedzenie parkovacích miest zo svetlejších žulových dlažieb, s možnosťou použitia na mestskej skládke zachovaných šedo - béžových historických dlažieb.

**Chodníky** – prírodná rezaná dlažba formátov 25/25 – 60 cm a hrúbkou 8 cm s prírodným povrchom otryskaným brokmi, odtieň šedo – béžový, kladená kolmo k fasádam do pásov na „divokú“ väzbu – detto ako na Hollého ulici.

**Obrubníky** – zachovaný žulový obrubník s prípadným doplnením a zjednotením rozmerovým, farebným a materiálovým v častiach kde chýba

**Prídlažba** – jestvujúca kladená do 3 riadkov s prípadným doplnením a zjednotením rozmerovým, farebným a materiálovým v častiach kde chýba – detto ako v Hollého ulici.

Príklady použitia vhodných materiálov riešenia povrchov - **viď príloha č. 3.**

**Mobiliár ulice**

Bude použitý klasický mobiliár, ktorý bol už použitý v ostatných uliciach MPR Trnava – napr. Kapitulská ulica, Jeruzalemská ulica, Hollého ulica a pod. Konkrétne budú riešené podľa potreby verejné osvetlenie, odpadkové koše, lavičky, stojany pre bicykle, stromové mreže, stĺpiky, záhonové obrubníky pod stromami, poklopy a pod. – **viď prílohy č.4,5,6 a** **7.**

1. **DOPRAVA**

Ulice navrhnúť ako funkčnú triedu C3, MO 7,5/30. Ulice budú navrhnuté ako obojsmerné. Na Jerichovej ulici na západnej strane je navrhnuté parkovanie. Návrh uvažuje s chodníkom popri rodinných domoch. Priechod pre chodcov a cyklistov cez Rybníkovú ulicu bude premiestnený na druhú stranu k budove HaZZ. Pri návrhu je potrebné počítať s úpravou svetelnej signalizácie(semaforov).

**Cyklistická doprava** – bude vedená v rámci komunikácie. Cyklistická doprava smerom z Ulice Jerichova smerom na Rybníkovú bude vedená v rámci komunikácie, opačný smer ako priechod. Návrh bude vychádzať z dopravnej štúdie spracovanej spoločnosťou HBH Projekt (autor Ing. Blanárová) – **viď príloha č.8.**

**Pilomat** – budú umiestnené na vjazde na Univerzitné námestie. Pilomaty budú so systémom diaľkového ovládania mestskou políciou.

**Otvory pre stromy v chodníkoch**

V spevnených plochách chodníkov musí byť pre udržateľný rozvoj stromov zabezpečený primeraný priestor podľa navrhnutých taxónov stromov. Minimálna otvorená plocha alebo kryt trvale priepustný z povrchu pre vodu a vzduch má byť minimálne 6,25 m2 pri minimálnej šírke pásu zelene 2,5 m alebo minimálnej veľkosti bodovej nespevnenej plochy 2,5 x 2,5 m. Minimálny prekoreniteľný priestor pre rozvoj koreňového systému pod povrchom má byť cca 8 – 16 m3, ktorý je možné docieliť inštaláciou prvkov zväčšujúcich koreňový (prekoreniteľný) priestor použitím rôznych technických opatrení, napríklad štrukturálnych substrátov ako súčasti konštrukčných vrstiev spevnených plôch alebo vytvorením koreňových tunelov, mostov, spojovacích priekop, prevzdušňovacích systémov, ekologických zasakovacích spevňovacích povrchov a ďalších tradičných alebo inovatívnych technológií.

Jednou z moderných možností je použitie pôdnych štruktúrnych buniek alebo koreňových boxov:

**Modulárny podzemný systém prekoreniteľných buniek**

Pre vytvorenie dlhodobých priaznivých životných podmienok, a tým dlhodobej perspektívy alejových stromov v spevnených plochách ulice odporúčame, pokiaľ to bude technicky a finančne únosné, zabudovať modulárny podzemný systém prekoreniteľných buniek. Jednoduchý nosný systém z polypropylénovej konštrukcie uložený v okolí stromov pod spevnenými povrchmi zabezpečí dostatočný nezhutnený priestor pre zdarný rast koreňov, cez ktorý sa ku koreňom dostane voda aj vzduch. Veľkosť nezhutneného prekoreniteľného priestoru pod povrchom chodníka a cesty má mať základnú plochu najmenej 16 m2 a hĺbku minimálne 0,80 m, pri súčasnej veľkosti otvorenej stromovej misy aspoň 6,25 m2. Systém prekoreniteľných buniek sa používa pre všetky dopravné zaťaženia, má veľkú kapacitu pre zadržiavanie prebytočnej dažďovej vody a je flexibilný aj pre integrovanie sietí technickej infraštruktúry.

1. **ARCHEOLOGICKÝ VÝSKUM**

Počas realizácie stavby bude potrebné vykonať archeologický výskum tzv. Malženickej Hornej brány a priľahlého úseku hradieb. Na základe výsledkov výskumu bude potrebné prezentovať nálezy v dlažbe v zmysle rozhodnutia KPÚ. Rozsah prezentácie v úrovni terénu bude riešený podľa toho čo bude reálne vyskúmané, minimálne len pôdorys samotnej brány. Priložený predbežný návrh z dopravnej štúdie (autor-Ing. Blanárová, HBH Projekt Bratislava) musí byť doplnený v kontexte s prílohou č.9 - prezentácia Malženickej brány.

1. **INŽINIERSKE SIETE**

V riešenom území sa podľa Technickej mapy mesta nachádzajú podzemné a nadzemné vedenia inžinierskych sietí. V rámci komplexnosti obnovy uličného priestoru je potrebné preveriť a zabezpečiť taký technický stav všetkých existujúcich inžinierskych sietí vrátane zabezpečenia všetkej potrebnej technickej infraštruktúry, aby sa v budúcnosti predišlo následnému rozkopávaniu novo realizovanej ulice.

V procese predprojektovej a projektovej prípravy je potrebné zabezpečiť vyjadrenia všetkých správcov inžinierskych sietí, z ktorých vyplynie informácia o existencii sietí a ich zariadení (poloha a výška), aktuálny technický stav sietí vrátane ich zariadení, a v prípade nutnosti akéhokoľvek zásahu do technickej infraštruktúry (rekonštrukcia, rozšírenie vedení, prekládka, pripokládka a pod. ) aj vecné a časové plnenie zo strany správcov, ktoré bude nutné koordinovať s predmetnou investíciou mesta.

V procese prípravy stavby je potrebné vyzvať aj vlastníkov dotknutých objektov o prehodnotenie technického stavu infraštruktúry súvisiacej s vlastníctvom objektov a v prípade potreby a záujmu vlastníkov objektov umožniť jej obnovu príp. doplnenie v koordinácii s investíciou mesta.

* V rámci stavby vyriešiť odvodnenie spevnených plôch**.** V rámci riešenej stavby v max. možnej miere uplatniť zásady správneho nakladania a hospodárenia s dažďovou vodou v kombinácii max. možného využitia jestvujúceho systému odvodnenia uličného priestoru.
* Odvodnenie striech dotknutých objektov riešiťpo preverení aktuálneho stavu. Riešením zabezpečiť bezpečné odvedenie dažďovej vody zo striech všetkých dotknutých objektov v max. možnej miere do kanalizácie, resp. do plôch zelene. Cieľom návrhu je zamedziť povrchovému odvádzaniu dažďových vôd zo zvodov na riešené spevnené plochy.
* Návrh odvodnenia spevnených plôch a striech priľahlých objektov nesmie mať negatívny vplyv na vodné pomery v území, na využitie nehnuteľností, na kvalitu podzemných a povrchových vôd v predmetnej oblasti, či ostatných zložiek životného prostredia.
* V záujmovom území vo zvýšenej miere uplatňovať mestom prijaté adaptačné opatrenia na zmenu klímy. V rámci predmetného územia je potrebné riešiť opatrenia voči horúčavám, voči suchám a opatrenia voči intenzívnym zrážkam.
* Návrh verejného osvetlenia predmetného priestoru riešiť s použitím  modernej LED technológie a svietidiel. Jestvujúce staré stožiare verejného osvetlenia vymeniť za nové, vrátane výmeny vzdušného vedenia za nové zemné rozvody. Stožiare v dotyku s plochami zelene navrhnúť tak, aby neboli v kolízii s  korunami stromov. Navrhnúť riešenie s minimálnym svetelným smogom.  Riešením docieliť odstránenie jestvujúcich drevených a oceľových stožiarov a jestvujúce vzdušné vedenia preložiť do zeme.
* Riešením zabezpečiť úpravu výšky poklopov v zmysle navrhovaného výškového vedenia spevnených plôch.
* V rámci riešenia rokovať so správcom jestvujúceho zemného oznamovacieho vedenia o možnosti zjednotenia jestvujúcich slaboprúdových skriniek s ostatným riešeným mobiliárom, príp. o možnosti ich prekládky v súlade so Zásadami hospodárenia a nakladania s majetkom mesta.
* V rámci líniového vedenia stavby, v prípade požiadavky spoločnosti TT-IT a MsP Trnava riešiť pokládku zemnej rezervy pre potreby mesta.
* V rámci stavby v prípade požiadavky vytvoriť podmienky pre prípravu inštalácie elektronabíjacích staníc pre elektromobily a pre elektrické bicykle na dotknutom území mesta.  Miesto pripojenia na el. sieť a možné využiteľné kapacity el. siete musia byť vopred odsúhlasené spoločnosťou ZSDis.
* Dopĺňanú infraštruktúru, ktorá vyplynie z návrhu riešiť prednostne v spoločnom koridore.
* Riešením zabezpečiť ochranu podzemných vedení inžinierskych sietí v  zmysle požiadaviek jednotlivých správcov sietí .
* Všetky trasy prípadných nových vedení inžinierskych sietí vrátane prekládok je potrebné realizovať zásadne ich ukladaním do zeme.
* V prípade potreby umiestnenia nových rozvodných skriniek, ktoré budú súčasťou technickej infraštruktúry navrhovanej stavby, požadujeme prednostne zvoliť v zemnom prevedení, prípadne ich umiestnenie na povrchu riešiť v súlade so zásadami nakladania a hospodárenia s majetkom mesta Trnava na prístupnom mieste, tak aby neboli rušivým prvkom v riešenom území .
* Súčasťou riešenia bude v prípade požiadavky ORHaZZ v Trnave aj zabezpečenie ochrany uličného priestoru pred požiarmi. V prípade požiadavky na riešenie nadzemných hydrantov, umiestnenie hydrantov, ich farebné prevedenie a značenie musí byť v súlade s aktuálnou Vyhláškou MV SR o zabezpečení stavieb vodou na hasenie požiarov. Zároveň typ hydrantov musí byť odkonzultovaný s MsÚ Trnava a KPÚ Trnava.
* Prípadné zrušené rozvody z  riešeného územia v závislosti od riešenia stavby v max. možnej miere odstrániť.
* Navrhované plochy a prvky sprievodnej zelene je potrebné priestorovo zosúladiť s vedeniami inžinierskych sietí a ich ochrannými pásmami.
* Pri návrhu technickej infraštruktúry je potrebné uvažovať s etapizáciou výstavby podľa POV.
* V území budú riešené aj **závlahy** - bude potrebné navrhnúť závlahový systém s automatickým režimom vrátane zdroja vody, rozvodov a napojenia na zdroj elektriny. Automatická závlaha má byť privedená k vegetačným prvkom v samostatných zavlažovacích okruhoch, ktoré budú rozdelené podľa odlišnosti typu vegetačných prvkov a plôch.
* **Studňa** ako zdroj vody môže byť využitá z parku Bela IV., pokiaľ to posúdenie jej výdatnosti umožní. Ak nebude využitie tejto studne z rôznych dôvodov možné, potom bude potrebné v parčíku vybudovať novú studňu.

1. **ZELEŇ – KRAJINNO ARCHITEKTONICKÝ PROJEKT**

Vegetačné prvky v uličnom priestore Jerichovej a Invalidskej ulice majú byť riešené podľa záväznej časti platného ÚPN CMZ formou obnovy líniových (stromoradia, alej) výsadieb, výsadieb jednotlivých stromov alebo menších stromových skupín ako aj parkovo upravených plôch s celkovou cieľovou pokryvnosťou korunami stromov najmenej 60%. V podnoži stromov a v plochách vyčlenených pre zeleň je možné uplatniť trvalú bylinnú a trávobylinnú vegetáciu. Plochy pre zeleň je potrebné riešiť v ucelených plochách a v rámci možností ich nefragmentovať.

V riešenom území sa v súčasnosti nachádzajú stromy, ktoré sú pozostatkom alejovej výsadby mesta a individuálnej výsadby rezidentov z rodinných domov.

Zeleň má byť riešená v samostatnom stavebnom objekte „Krajinno-architektonický projekt“ osobou s príslušným odborným vzdelaním a oprávnením podľa autorizačného zákona a má obsahovať časti: pôvodná vegetácia, návrh a 1-ročná starostlivosť o zeleň.

**Pôvodná vegetácia**

Stromy nachádzajúce sa v aleji Jerichovej ulice sú v zlom zdravotnom stave a niektoré (na Invalidskej) sú invázne. V minulosti boli koruny základných druhov javorov udržiavané v primeranej veľkosti pre mierku ulice pravidelným rezom „na hlavu“. Tak došlo k ich trvalému a nezvratnému poškodeniu, neodporúčame ich začlenenie do obnovy. Dreviny iného charakteru ako alejového boli vysadené rezidentmi a bude potrebné posúdiť ich zdravotný stav a kompozičný potenciál pre možnosť ponechania.

Na dotknutom území platí 1. stupeň územnej ochrany podľa zákona o ochrane prírody a krajiny.

**V rámci tejto časti má byť v stupni PD pre územné rozhodnutie (ÚR) riešené:**

- inventarizácia pôvodných drevín v dosahu stavby podľa platného zákona NR SR č. 543/2002 Z.z. o ochrane prírody a krajiny v znení neskorších zmien, doplnkov a vyhlášok

- návrh drevín na výrub a spoločenská hodnota drevín navrhnutých na asanáciu podľa Vyhlášky MŽP SR č. 170/2021 Z. z. účinnej od 01.06.2021, ktorou sa vykonáva zákon č. 543/2002 Z. z.

- návrh náhradnej výsadby, ktorý musí byť podľa zákona o ochrane prírody a krajiny súčasťou prílohy žiadosti o výrub v stupni DÚR

- právoplatný súhlas orgánu štátnej ochrany prírody a krajiny s asanáciou drevín je podmienkou pre vydanie územného rozhodnutia

- pre navrhovaný výrub je potrebné zabezpečiť aj ornitologický výskum.

**Návrh**

Návrh nového trvalého ozelenenia ulíc Jerichova a Invalidská bude súčasne náhradnou výsadbou za výrub drevín. Nosnou vegetáciou v uliciach má byť líniová výsadba stromov (alej, stromoradia, prípadne ich časti), solitérne a skupinové výsadby stromov; stromoradie na západnej strane Jerichovej ulice bude zároveň ozelenením pozdĺžnych parkovacích státí. V podnoži stromov je možné uplatniť trvalú bylinnú a trávobylinnú vegetáciu.

Pri umiestňovaní vegetačných prvkov, stromov a záhonov, je potrebné zohľadniť existujúcu, resp. plánovanú stromovú vegetáciu, ktorá presahuje z areálu Adalbertína, vstupy a vjazdy do domov a minimálnu vzdialenosť 3 m od stožiarov verejného osvetlenia.

U stromov je potrebné uprednostniť druhy v súlade s hmotovo - priestorovým a architektonickým riešením uličného priestoru.

U podrastovej vegetácie žiadame uplatniť sortiment, ktorý po ujatí nevyžaduje intenzívnu závlahu, znáša sucho a menej intenzívne nároky na údržbu.

U trávnikových plôch odporúčame uplatniť pomalšie rastúce trávne zmesi znášajúce pritienenie korunami stromov, resp. úpal a sucho s nízkymi odrodami tráv, ktoré majú nižšie nároky na kosenie.

Na ochranu základov budov a podzemných inžinierskych sietí žiadame v prípade potreby zabudovať panely pre vedenie koreňov alebo koreňové bariéry.

Navrhovaná výsadbová veľkosť stromov by nemala byť menšia ako 20-25 cm (obvod kmeňa vo výške 100-130 cm nad zemou), s výškou nasadenia koruny minimálne 250 – 260 cm nad zemou a vo vysokej pestovateľskej kvalite. Ukotvenie stromov je potrebné zabezpečiť podzemným kotvením.

Druhová skladba navrhovaných drevín má vychádzať z pôvodných druhov, ktoré sú neinvázne, z introdukovaných len so vzhľadom a tvarom podobným domácim druhom a tie, ktoré sú funkčne, ekologicky, pestovateľsky a z hľadiska predpokladaných klimatických zmien vhodné, uprednostniť stromy bez tŕňov a mäkkých alebo veľkých tvrdých opadavých plodov či semien, vyhýbať sa stromom s krehkým drevom, stromom citlivým na sálavé teplo zo spevnených povrchov, posypové soli a znečistené ovzdušie výfukovými plynmi, ako aj stromom výrazne poškodzujúcim podpovrchové konštrukcie koreňmi, pokiaľ nebude táto vlastnosť znížená alebo odstránená projektovanými technickými opatreniami.

Veľkosť navrhovaných drevín v dospelosti má byť primeraná mierke riešeného priestoru. Z hľadiska dopravnej prevádzky je nutné rátať v priebehu niekoľkých nasledovných rokov aj s priebežným zvyšovaním podchodnej výšky stromov a jej prispôsobovaním reálnym potrebám dopravnej prevádzky, orientačne na cieľovú výšku cca 300 cm nad zemou.

Technológia výsadieb

Pri riešení krajinno-architektonickej časti požadujeme postupovať so zreteľom a odkazom na STN 83 7010 Ochrana prírody, ošetrovanie, udržiavanie a ochrana stromovej vegetácie, STN 83 7017 Technológia vegetačných úprav v krajine - Trávniky a ich zakladanie, STN 83 7016 Technológia vegetačných úprav v krajine – Rastliny a ich výsadba, STN 83 7015 Technológia vegetačných úprav v krajine – Práca s pôdou, ČSN 464902 Výpestky okrasných drevín, Všeobecné ustanovenia a ukazovatele akosti, Arboristický štandard - č.1. – Rez stromov, č.2. – Ochrana drevín pri stavebnej činnosti, č.3 – Hodnotenie stavu stromov, č.4 – Výsadba stromov a krov a č.5 – Rez krov.

Údržba a 1-ročná starostlivosť o zeleň

Riešenie zelene je nutné podriadiť súčasným požiadavkám na zásady prírode blízkej údržby, udržateľnosť, vysokú efektivitu a ekonomickosť údržby mestskej zelene.

Projekt bude riešiť aj 1-ročný cyklus pestovateľskej starostlivosti o navrhované vegetačné prvky; u stromov aj postup, ktorým sa dosiahne požadovaná cieľová podchodná výška zodpovedajúca potrebám dopravy.

Adaptácia na zmenu klímy a manažment dažďových vôd

Plochy zelene budú prispôsobené pre zadržiavanie a infiltráciu dažďových vôd zo spevnených plôch a prípadne z dažďových strešných zvodov formou uplatnenia terénnych depresií, štrkových trávnikov, drenážnych a zatrávňovacích dlaždíc, dažďových záhrad, a podobne.

1. **MINIMÁLNY DOPORUČENÝ ROZSAH A OBSAH PROJEKTOVEJ DOKUMENTÁCIE A SÚVISIACICH ČINNOSTÍ**
   1. **ČLENENIE NA STAVEBNÉ OBJEKTY**



Jestvujúca svetelná signalizácia bude presunutá do nových pozícií, projekt je potrebné konzultovať so správcom – spoločnosťou SIEMENS.

Súčasťou PD bude aj zoznam zasiahnutých parciel, s informáciou, či ide o dočasný alebo trvalý záber. Pri dočasnom zábere pozemkov uviesť na čo slúži (napr. na uskladnenie zeminy a pod.) s tým, že po ukončení stavby bude pozemok uvedený do pôvodného stavu.

V prípade, ak na niektorých pozemkoch pod stavbou dochádza len k stavebným úpravám, je potrebné to takto uviesť v RP (i s uvedením čísla parciel).

* 1. **Predmet zákazky musí byť spracovaný v súlade s:**
  + Zákonom č. 50/1976 Zb. v znení neskorších predpisov (Stavebný zákon) a vyhláškami MŽP SR č.453/2000 Z. z. a č. 532/2002 Z. z. v platnom znení, a vyhláškami MŽP SR č. 453/2000 Z. z. a č. 532/2002 Z. z.
  + Príslušnými STN a všeobecno-technickými požiadavkami na výstavbu
  + Zákonom č. 343/2015 Z. z. o verejnom obstarávaní v platnom znení,
  + Zákonom č. 543/2002 Z. z. o ochrane prírody a krajiny v znení zmien, doplnkov a vyhlášok
  + Zákonom č. 364/2004 (Vodný zákon) Z. z. v znení zmien, doplnkov a vyhlášok
  + Ostatnými zákonnými úpravami súvisiacimi s navrhovanými riešeniami v území v znení noviel a príslušných vyhlášok, STN a štandardov.
  + Podkladmi a požiadavkami mesta.

**Inžiniersku činnosť zabezpečuje objednávateľ**.

* 1. **Plán organizácie výstavby – POV**
  + súčasťou projektovej dokumentácie pre stavebné povolenie a realizáciu bude plán organizácie výstavby – POV
  + plán organizácie výstavby musí riešiť spôsob organizácie dopravy počas výstavby, prípadnú etapizáciu výstavby,
  + podľa potreby projektu bude tento plán obsahovať zariadenie staveniska, potrebu energií počas výstavby, skladovanie stavebných materiálov a stavebných mechanizmov, dopravné trasy, potrebu prípadného oplotenia počas výstavby, náklady na prípadné bezpečnostné opatrenia;
  + do POV je potrebné zapracovať aj spôsob ochrany existujúcich drevín pred mechanickým poškodením počas výstavby, pred zaťažením koreňov stromov pojazdom, parkovaním vozidiel, skladovaním stavebných materiálov a mechanizmov a podobne
  + súčasťou plánu organizácie výstavby bude aj časový plán výstavby vo forme harmonogramu
  1. **Návrh plánu užívania verejnej práce**
  + v  rámci projektovej dokumentácie pre stavebné povolenie a realizáciu požadujeme spracovať návrh plánu užívania verejnej práce v zmysle § 12 ods. 6 zákona č. 254/1998 Z. z. v znení neskorších predpisov
  + projektant sa zaväzuje, že bude spolupracovať pri vypracovaní kontrolného a skúšobného plánu verejnej práce v zmysle § 12 ods. 3 zákona č. 254/1998 Z. z. v znení neskorších predpisov s budúcim zhotoviteľom stavby
  1. **Návrh plánu bezpečnosti a ochrany zdravia pri práci**
* súčasťou realizačného projektu bude aj návrh plánu bezpečnosti a ochrany zdravia pri práci, ktorý bude vypracovaný v zmysle § 4 NV SR č. 396/2006 Z. z. o minimálnych bezpečnostných a zdravotných požiadavkách na stavenisko
* návrh plánu bezpečnosti a ochrany zdravia pri práci bude slúžiť ako podklad, ktorý bude dopracovaný do finálnej verzie koordinátorom projektovej dokumentácie podľa § 5 NV SR č. 396/2006 Z. z.

**9.6.Návrh kontrolného a skúšobného plánu stavby**

* v návrhu kontrolného a skúšobného plánu stavby bude zahrnutý predbežný počet a druh skúšok, ktoré bude potrebné pred alebo počas realizácie stavby vykonať
* návrh bude slúžiť ako podklad pre zhotoviteľa stavby, ktorý bude slúžiť zhotoviteľovi stavby na plánovanie, organizovanie a vykonávanie kontrolných, inšpekčných a skúšobných činností na stavbe
* finálny kontrolný a skúšobný plán stavby bude vypracovaní v spolupráci zhotoviteľom stavby a zhotoviteľom projektovej dokumentácie (projektant)

**9.7.Koordinácia projektovej dokumentácie**

* Pri tvorbe projektovej dokumentácie je potrebné zabezpečiť koordinátora projektovej dokumentácie podľa § 5 NV SR č. 396/2006 Z. z..
  1. **Rozpočet a výkaz výmer**
  + rozpočet a výkaz výmer bude spracovaný po realizovateľných celkoch a stavebných objektoch, resp. podľa dohodnutých podmienok na pracovných rokovaniach
  + rozpočet a výkaz výmer je potrebné spracovať v zmysle kódov rozpočtových cenníkov
  + výkaz výmer musí obsahovať **konkrétne výpočty množstiev jednotlivých položiek** (dĺžky, plochy, kubatúry, množstvá)
  + rozpočet a výkaz výmer je potrebné matematicky zaokrúhľovať na dve desatinné miesta;
  1. **Plán bezpečnosti a ochrany zdravia pri práci (BOZP)**

Súčasťou dokumentácie pre stavebné povolenie bude aj plán bezpečnosti a ochrany zdravia pri práci vypracovaný v zmysle § 4 NV SR č. 396/2006 Z. z. o minimálnych bezpečnostných a zdravotných požiadavkách na stavenisko.

Predmet zmluvy Zhotoviteľ spracuje v súlade so zákonom č. 343/2015 Z. z. o verejnom obstarávaní vzhľadom na skutočnosť, že realizácia diela bude uskutočnená po výberovom konaní vo verejnom obstarávaní na zhotoviteľa tejto investičnej akcie, čo znamená, že nie je možné v PD uvádzať obchodné mená, presné názvy výrobkov a technické špecifikácie, ktoré by odkazovali na konkrétny výrobok či výrobcu, ale iba presný opis ich parametrov

Projektová dokumentácia z toho dôvodu bude vypracovaná:

a) na základe výkonnostných a funkčných požiadaviek, ktoré môžu zahŕňať environmentálne charakteristiky; technické požiadavky sa musia určiť tak, aby boli zrejmé všetky podmienky a okolnosti dôležité na vypracovanie ponuky,

b) s odkazom na technické špecifikácie v poradí: slovenské technické normy, ktorými sa prevzali európske normy, európske technické osvedčenia, spoločné technické špecifikácie, medzinárodné normy, iné technické referenčné systémy zavedené európskymi normalizačnými organizáciami, alebo ak také neexistujú, národné technické osvedčenia alebo národné technické špecifikácie týkajúce sa projektovej dokumentácie, uskutočnenia stavebných prác a používania stavebných výrobkov, technické špecifikácie, ktoré pochádzajú z priemyselného odvetvia a sú týmto odvetvím všeobecne uznávané, normy pre oblasť obrany a špecifikácie obranného materiálu, ktoré sú obdobné týmto normám; takýto odkaz musí byť doplnený slovami „alebo ekvivalentný“,

c) na základe výkonnostných a funkčných požiadaviek uvedených v písmene a) s odkazom na technické špecifikácie uvedené v písmene b), ktoré slúžia ako prostriedok na zabezpečenie súladu s výkonnostnými a funkčnými požiadavkami, alebo

d) odkazom na technické špecifikácie uvedené v písmene b) pre niektoré charakteristiky a odkazom na výkonnostné alebo funkčné požiadavky uvedené v písmene a) pre ostatné charakteristiky.

* + Technické požiadavky sa nesmú odvolávať na konkrétneho výrobcu, výrobný postup, obchodné označenie, patent, typ, oblasť alebo miesto pôvodu alebo výroby, ak by tým dochádzalo k znevýhodneniu alebo k vylúčeniu určitých záujemcov alebo tovarov, ak si to nevyžaduje predmet zákazky. Takýto odkaz možno použiť len vtedy, ak nemožno opísať predmet zákazky /položky/ dostatočne presne a zrozumiteľne, a takýto odkaz musí byť doplnený slovami „alebo ekvivalentný“.
  + Ak sa použije odkaz na konkrétneho výrobcu, výrobný postup, obchodné označenie, patent, typ, oblasť alebo miesto pôvodu alebo výroby dodávateľ uvedie, prečo nebolo možné poskytnúť plnenie podľa písm. a), b), c) alebo d). Zhotoviteľ uvedie, čo sa považuje za ekvivalentné s označením všetkých parametrov, ktoré majú byť pri ekvivalentnosti skúmané s odôvodnením prečo je daný parameter potrebný. Opis predmetu plnenia nesmie odkazovať priamo a ani nepriamo na jedného výrobcu a ani jeho výrobok.
  + Zhotoviteľ sa zaväzuje zohľadňovať a navrhovať Objednávateľovi riešenia šetrné k životnému prostrediu. Zhotoviteľ sa môže inšpirovať poznatkami Európskej komisie k jednotlivým produktovým skupinám (dostupné aj v slovenskom jazyku) na –
  + <http://ec.europa.eu/environment/gpp/eu_gpp_criteria_en.htm>.
  + v projekte, rozpočte a výkaze výmer je potrebné riešiť systém **odpadového hospodárstva** stavby výlučne v zmysle legislatívnych noriem Slovenskej republiky, aby všetky druhy odpadov boli zlikvidované legálne a spoplatnené podľa platných cenníkov

použitých regulovaných skládok a cenotvorby vyplývajúcej zo zákona č. 329/2018 Z.z. o poplatkoch za uloženie odpadu. Prepravnú vzdialenosť na zvolenú skládku bude spracovateľ PD povinný preveriť a použiť vo výkaze výmer a rozpočte stavby.

* Zákonný poplatok sa neučtuje s DPH, preto sa sumárne samostatne uvedie na krycom liste ako položka bez DPH
  1. **Dokladová časť**
  + bude obsahovať záznamy z kontrolných porád, konzultácie s príslušnými dotknutými orgánmi štátnej správy, prípadne iné záznamy o dohodnutých technických riešeniach medzi objednávateľom a zhotoviteľom, ak sa také v priebehu prác vyskytli.
  1. **Geodetické zameranie územia, prieskumy**

Zabezpečenie potrebných prieskumov s podrobnosťou a rozsahom potrebným pre daný stupeň projektu vrátane overenia existencie, polohy, technického stavu a funkčnosti všetkých inžinierskych sietí v záujmovom území u správcov a ich zohľadnenie v projektovej dokumentácii (overenie bude zdokladované zápisom):

* 1. *geodetické zameranie vrátane overenia inžinierskych sietí –*

V procese projektovej prípravy je potrebné zamerať riešené územie v rozsahu potrebnom pre vypracovanie realizačného projektu a zabezpečiť vyjadrenia dotknutých správcov inžinierskych sietí, z ktorých vyplynú informácie o existencii sietí a ich zariadení (poloha a výška), o aktuálnom technickom stave vrátane ich zariadení a o podmienkach ich ochrany. V prípade nutnosti akéhokoľvek zásahu do technickej infraštruktúry (ochranu prípadne prekládku sietí) je nutné odsúhlasiť navrhnuté technické riešenie so správcami sietí. Navrhované plochy a prvky zelene (výsadbu stromov) je potrebné priestorovo zosúladiť s vedeniami inžinierskych sietí a ich ochrannými pásmami.

*b. hydrogeologický prieskum -*

*c. dendrologický prieskum – viď v časti zeleň*

* 1. **SÚČINNOSŤ PROCESE VEREJNÉHO OBSTARÁVANIA (VÝBER ZHOTOVITEĽA STAVBY PODĽA ZÁKONA Č. 343/2015 Z. Z. O VEREJNOM OBSTARÁVANÍ).**
* V procese verejného obstarávania (výber zhotoviteľa stavby podľa zákona č. 343/2015 Z. z. o verejnom obstarávaní) je Zhotoviteľ povinný poskytnúť riadnu súčinnosť a v prípade potreby bezodkladne reagovať na otázky verejného obstarávateľa týkajúce sa PD, ktoré bude potrebné zodpovedať pri vysvetľovaní na základe podnetov záujemcov vo verejnom obstarávaní pri výbere zhotoviteľa stavby. Za bezodkladnú odpoveď sa považuje odpoveď doručená max. do dvoch pracovných dní od zadania požiadavky.
  1. **ODBORNÝ AUTORSKÝ DOHĽAD**
* Plnenie výkonu odborného autorského dohľadu (ďalej len „OAD“) je zhotoviteľ projektovej dokumentácie povinný vykonávať počas realizácie stavby podľa vypracovaného RP až do nadobudnutia právoplatnosti kolaudačného rozhodnutia.
* Zhotoviteľ projektovej dokumentácie (víťazný uchádzač) sa zaväzuje vykonať OAD na svoje náklady a na svoje nebezpečenstvo, podľa pokynov objednávateľa, STN EN, všeobecných záväzných predpisov a v dohodnutom termíne.

Výkon OAD bude realizovaný podľa prílohy č. 5 aktuálneho sadzobníka UNIKA, minimálne však v tomto rozsahu:

* účasť na odovzdaní staveniska zhotoviteľovi stavby
* dohľad nad dodržaním projektu s prihliadnutím na podmienky určené stavebným povolením s poskytovaním vysvetlení potrebných pre plynulosť stavby
* sledovanie postupu výstavby z technického hľadiska a z hľadiska časového plánu výstavby;
* posudzovanie návrhov zhotoviteľa stavby na zmeny a odchýlky oproti RP z pohľadu dodržania technicko-ekonomických parametrov stavby, dodržania lehôt výstavby, prípadne ďalších a ukazovateľov
* vyjadrenia k požiadavkám o väčšie množstvo výrobkov a výkonov oproti prerokovanej dokumentácii;
* v prípade, že skutkový stav nezodpovedá predpokladom v projektovej dokumentácii, navrhovanie technického riešenia vyvolanej zmeny
* zaujatie stanoviska s vysvetlením a návrhom riešenia k prípadným vadám projektovej dokumentácie pri realizácii stavby
* účasť na kontrolných dňoch počas realizácie stavby
* účasť na odovzdaní a prevzatí stavby alebo jej časti
* účasť na kolaudačnom konaní
* Súčasťou OAD je taktiež povinnosť zhotoviteľa projektovej dokumentácie (víťazného uchádzača) spolupracovať pri vypracovaní kontrolného a skúšobného plánu s budúcim dodávateľom stavby v zmysle § 12 ods. 1 písm. a) bod 3 zákona č. 254/1998 Z. z. v znení neskorších predpisov.
* Výsledky všetkých činností je zhotoviteľ projektovej dokumentácie (víťazný uchádzač) povinný odsúhlasovať s verejným obstarávateľom (investorom).
* V rámci OAD musí byť verejný obstarávateľ (investor) informovaný o zisteniach o nedodržaní realizačného projektu, právnych predpisov a technických noriem.
* Predmet plnenia OAD sa považuje za splnený potvrdením technického dozoru investora alebo iného povereného pracovníka investora o výkone odborného autorského dohľadu nad realizáciou stavby.
* Pri nedodržaní rozsahu predmetu OAD zhotoviteľom projektovej dokumentácie (víťazným uchádzačom), si verejný obstarávateľ (investor) vyhradzuje právo cenu za OAD nevyplatiť, prípadne znížiť honorár za OAD podľa skutočnej spolupráce so zástupcami investora.
* Verejný obstarávateľ (investor) upozorňuje, že prípadne vady a chyby v projektovej dokumentácii je zhotoviteľ projektovej dokumentácie (víťazný uchádzač) povinný odstrániť, bez nároku na honorár v rámci činnosti OAD. Cena za OAD sa po realizácii diela vzájomnou dohodou investora a zhotoviteľa projektovej dokumentácie alikvotne zníži, v závislosti od množstva a závažnosti vád realizačného projektu.

1. **Kritériá na vyhodnotenie ponúk a pravidlá ich uplatnenia:**

Verejný obstarávateľ vyhodnotí predložené ponuky podľa kritéria, ktorým je najnižšia cena za celý predmet zákazky v eur s DPH.

Splnenie požiadaviek bude verejný obstarávateľ posudzovať iba u uchádzača, ktorého ponuka sa predbežne umiestni na prvom mieste v poradí podľa stanoveného kritéria na vyhodnotenie ponúk.

Ak by uchádzač, ktorého ponuka sa umiestnila na prvom mieste v poradí a/alebo jeho ponuka nespĺňali požiadavky verejného obstarávateľa podľa požiadaviek uvedených v tomto dokumente, verejný obstarávateľ môže splnenie týchto požiadaviek preskúmať u ďalšieho uchádzača tak, aby uchádzač, ktorého ponuka sa umiestnila na prvom mieste v novo zostavenom poradí spĺňal požiadavky verejného obstarávateľa podľa tohto dokumentu.

1. **Obhliadka:**

Verejný obstarávateľ odporúča záujemcom vykonať obhliadku miesta budúcej stavby, aby si sami overili a získali potrebné informácie, nevyhnutné na prípravu a spracovanie ponuky.

1. **Stanovenie zmluvných podmienok:**

Verejný obstarávateľ uzatvorí s víťazným uchádzačom zmluvu o dielo, ktorá je ***Prílohou č. 2*** tohto dokumentu.

1. **Lehota na predkladanie ponúk:**

Lehota na predkladanie ponúk je uvedená vo výzve na predkladanie ponúk, ktorá je zverejnená vo vestníku verejného obstarávania.

1. **Obsah ponuky:**

**Uchádzač vloží do systému JOSEPHINE:**

* doklad o oprávnení na vykonávanie činnosti v oblasti predmetu zákazky (oprávnenie na podnikanie – výpis z obchodného registra, živnostenského registra). Právnické osoby a fyzické osoby so sídlom, miestom podnikania v Slovenskej republike, zapísané vo vyššie uvedených registroch nemajú povinnosť predkladať výpis z obchodného alebo živnostenského registra, verejný obstarávateľ overí ich zapísanie prostredníctvom informácií cez portál oversi.gov.sk.
* návrh na plnenie kritéria ponuky za vykonanie predmetu zákazky s uvedením údajov v štruktúre podľa ***Prílohy č. 1*** tohto dokumentu,
* písomné vyhlásenie uchádzača podľa ***Prílohy č. 4*** tohto dokumentu, že súhlasí s obsahom návrhu zmluvy o dielo spolu s čestným vyhlásením, že nemá uložený zákaz účasti vo verejnom obstarávaní potvrdený končeným rozhodnutím v Slovenskej republike alebo v štáte, sídla, miesta podnikania alebo obvyklého pobytu,
* osvedčenie (kópiu) o odbornej spôsobilosti projektanta - autorizovaný stavebný inžinier SKSI **kategória dopravné stavby**, alebo autorizovaný architekt SKA, ktorý bude uvedený v ZoD, v zmysle zákona NR SR č. 138/1992 Z. z. v znení neskorších zmien a doplnkov, s originálnym odtlačkom pečiatky a podpisom odborne spôsobilej osoby.
* zoznam projektantov, ktorí sa zúčastnia na vypracovaní PD. Zmluvný zodpovedný projektant bude zodpovedný za to, že všetci členovia projekčného kolektívu vlastnia odbornú spôsobilosť pre vybrané činnosti podľa zákona č. 138/1992 Zb. o autorizovaných architektoch a autorizovaných stavebných inžinieroch na požadovaný predmet, t. j. inžinierske stavby, vodohospodárske objekty, krajinnú a parkovú architektúru, statiku, certifikovaný arborista, elektroinštaláciu a podobne. Na spracovanie projektu posunu svetelnej signalizácie je možné osloviť projektanta správcovskej spoločnosti SIEMENS, spracovateľ tohto projektu musí mať oprávnenie projektant elektrických zariadení a musí predložiť referenciu, že v posledných troch (5) rokoch projektoval úpravu alebo návrh cestnej svetelnej signalizácie.
* zoznam služieb za predchádzajúce tri roky /podľa bodu 14. tohto dokumentu/ od zverejnenia výzvy na predkladanie ponúk s uvedením rozsahu projektovaných prác, cien, lehôt dodania a odberateľov; ak bol odberateľom verejný obstarávateľ alebo obstarávateľ, uchádzač v zozname uvedie aj odkaz na referenciu evidovanú v evidencii referencií podľa § 12 ZVO (ak ju má evidovanú), a ak odberateľom nebol verejný obstarávateľ alebo obstarávateľ, uchádzač v zozname uvedie telefonický a e-mailový kontakt na zodpovednú osobu odberateľa za účelom overenia si poskytnutia daného plnenia.

1. **Požiadavky na uchádzača:**

Verejný obstarávateľ požaduje, aby uchádzač už mal skúsenosti s dodaním rovnakých alebo obdobných služieb ako je predmet zákazky a za predchádzajúce tri roky od zverejnenia výzvy na predkladanie ponúk uchádzač uskutočnil aspoň **tri** rovnaké alebo obdobné plnenia ako je predmet zákazky.

1. **Spôsob predloženia ponuky:**

Ponuka je vyhotovená elektronicky a vložená do systému JOSEPHINE umiestnenom na webovej adrese https://josephine.proebiz.com/.

Uchádzač má možnosť sa registrovať do systému JOSEPHINE – podrobné návody sú zverejnené v „Knižnici manuálov a návodov“ – ikona knihy vedľa vlajky jazyka – vpravo hore na stránke <https://josephine.proebiz.com>.

V predloženej ponuke prostredníctvom systému JOSEPHINE musia byť pripojené požadované naskenované doklady (odporúčaný formát je „PDF“), tak, ako je uvedené v tomto dokumente (viď. Obsah ponuky) a vyplnený položkový elektronický formulár, ktorý zodpovedá návrhu na plnenie kritéria.

Ak ponuka obsahuje dôverné informácie, uchádzač ich v ponuke viditeľne označí.

Uchádzačom navrhovaná cena za dodanie požadovaného predmetu zákazky, uvedená v ponuke uchádzača, bude vyjadrená v EUR (Eurách) s presnosťou na dve desatinné miesta a vložená do systému JOSEPHINE v tejto štruktúre: jednotková cena bez DPH, sadzba DPH, Jednotková cena vrátane DPH v prípade, že na vyhodnotenie je určená cena s DPH. Pre vylúčenie pochybností verejný obstarávateľ uvádza, že v prípade nesúladu hodnoty ponuky podľa položkového elektronického formuláru systému JOSEPHINE, ktorý predstavuje len nevyhnutnú funkcionalitu tohto elektronického systému a návrhu na plnenie kritéria podľa vzoru uvedeného v ***Prílohe č. 1*** tohto dokumentu, hodnotou, ktorá bude predmetom vyhodnocovania ponúk, bude hodnota ponuky uvedená v návrhu na plnenie kritéria.

Ak je uchádzač platiteľom DPH, navrhovanú celkovú zmluvnú cenu za predmet zákazky uvedie v nasledovnom zložení:

a. navrhovaná (celková) zmluvná cena bez DPH v EUR,

b. sadzba DPH v % a výška DPH v EUR,

c. navrhovaná (celková) zmluvná cena spolu s DPH v EUR.

Ak uchádzač nie je platcom DPH, uvedie navrhovanú (konečnú) zmluvnú cenu celkom v EUR.

Na skutočnosť, že nie je platcom DPH upozorní v ponuke.

Ak sa v priebehu zmluvného vzťahu stane uchádzač platcom DPH, zmluvná cena sa nezvýši.

V prípade, že v priebehu procesu verejného obstarávania dôjde k legislatívnym zmenám v oblasti DPH, dotknuté časti budú príslušne upravené.

Ak bude úspešný uchádzač zdaniteľná osoba z iného členského štátu Európskej únie nebude uplatňovať DPH platnú vo svojej domovskej krajine z dôvodu oslobodenia poskytovania plnenia dodaného do iného členského štátu. Príslušnú daň z pridanej hodnoty odvedie v zmysle platných právnych predpisov Slovenskej republiky verejný obstarávateľ (v zmysle § 69, odsek 3 zákona č. 222/2004 Z. z. o dani z pridanej hodnoty v platnom znení a podľa § 27 tohto zákona), ako nadobúdateľ plnenia z iného členského štátu v tuzemsku. V takomto prípade bude uchádzačovi prirátaná DPH k celkovej ponúkanej cene.

V prípade, ak ponuka bude obsahovať inú sadzbu DPH, aká je používaná na území SR, komisia odpočíta v ponuke udanú hodnotu DPH od celkovej ceny a pripočíta platnú sadzbu DPH používanú na území SR. Takýto úkon sa nepovažuje za zmenu ponuky.

Uchádzač môže predloženú ponuku vziať späť do uplynutia lehoty na predkladanie ponúk. Uchádzač pri odvolaní ponuky postupuje obdobne ako pri vložení prvotnej ponuky (kliknutím na tlačidlo „Stiahnuť ponuku“ a predložením novej ponuky).

1. **Komunikácia medzi verejným obstarávateľom a záujemcami/uchádzačmi:**

Poskytovanie vysvetlení, odovzdávanie podkladov a komunikácia („ďalej len komunikácia“) medzi verejným obstarávateľom/záujemcami a uchádzačmi sa bude uskutočňovať v štátnom (slovenskom) jazyku a spôsobom, ktorý zabezpečí úplnosť a obsah týchto údajov uvedených v ponuke, podmienkach účasti a zaručí ochranu dôverných a osobných údajov uvedených v týchto dokumentoch.

Verejný obstarávateľ bude pri komunikácii so záujemcami/uchádzačmi postupovať prostredníctvom komunikačného rozhrania systému JOSEPHINE. Tento spôsob komunikácie sa týka akejkoľvek komunikácie a podaní medzi verejným obstarávateľom a záujemcami, resp. uchádzačmi.

JOSEPHINE je na účely tohto verejného obstarávania softvér na elektronizáciu zadávania verejných zákaziek. JOSEPHINE je webová aplikácia na doméne <https://josephine.proebiz.com>. Na tejto adrese sú všetky technické požiadavky a návody na obsluhu systému.

Pravidlá pre doručovanie – zásielka sa považuje za doručenú záujemcovi/uchádzačovi ak jej adresát bude mať objektívnu možnosť oboznámiť sa s jej obsahom, tzn. ako náhle sa dostane zásielka do sféry jeho dispozície. Za okamih doručenia sa v systéme JOSEPHINE považuje okamih jej odoslania v systéme JOSEPHINE a to v súlade s funkcionalitou systému.

Obsahom komunikácie prostredníctvom komunikačného rozhrania systému JOSEPHINE bude predkladanie ponúk, vysvetľovanie súťažných podkladov alebo výzvy na predloženie ponuky, prípadné doplnenie súťažných podkladov alebo výzvy, vysvetľovanie predložených ponúk, vysvetľovanie predložených dokladov atď. V prípade, že verejný obstarávateľ rozhodne aj o možnosti iného spôsobu komunikácie než prostredníctvom komunikačného rozhrania JOSEPHINE, tak v súťažných podkladoch alebo vo výzve túto skutočnosť zreteľne uvedie. Ak bude uchádzač alebo ponuka uchádzača z daného tendru vylúčená, uchádzačovi bude prostredníctvom komunikačného rozhrania systému JOSEPHINE oznámené vylúčenie s uvedením dôvodu. Úspešnému uchádzačovi bude prostredníctvom komunikačného rozhrania systému JOSEPHINE zaslané oznámenie, že sa jeho ponuka prijíma.

Ak je odosielateľom zásielky verejný obstarávateľ, tak záujemcovi resp. uchádzačovi bude na ním určený kontaktný e-mail (zadaný pri registrácii do systému JOSEPHINE) bezodkladne odoslaná informácia o tom, že k predmetnej zákazke existuje nová zásielka/správa. Záujemca resp. uchádzač sa prihlási do systému a v komunikačnom rozhraní zákazky bude mať zobrazený obsah komunikácie – zásielky, správy. Záujemca resp. uchádzač si môže v komunikačnom rozhraní zobraziť celú históriu o svojej komunikácii s verejným obstarávateľom.

Ak je odosielateľom zásielky záujemca resp. uchádzač, tak po prihlásení do systému a k predmetnému obstarávaniu môže prostredníctvom komunikačného rozhrania odosielať správy a potrebné prílohy verejnému obstarávateľovi. Takáto zásielka sa považuje za doručenú verejnému obstarávateľovi okamihom jej odoslania v systéme JOSEPHINE v súlade s funkcionalitou systému.

Verejný obstarávateľ odporúča záujemcom, ktorí si vyhľadali obstarávania prostredníctvom webovej stránky verejného obstarávateľa, resp. v systéme JOSEPHINE (<https://josephine.proebiz.com>), a zároveň ktorí chcú byť informovaní o prípadných aktualizáciách týkajúcich sa konkrétneho obstarávania prostredníctvom notifikačných e-mailov, aby v danom obstarávaní zaklikli tlačidlo „**ZAUJÍMA MA TO**“ (v pravej hornej časti obrazovky). Notifikačné e-maily sú taktiež doručované záujemcom, ktorí sú evidovaní na elektronickom liste záujemcov pri danej zákazke.

Verejný obstarávateľ umožňuje neobmedzený a priamy prístup elektronickými prostriedkami k súťažným podkladom a k prípadným všetkým doplňujúcim podkladom. Verejný obstarávateľ tieto všetky podklady/dokumenty bude uverejňovať ako elektronické dokumenty v príslušnej časti zákazky v systéme JOSEPHINE.

1. **Mena a ceny uvádzané v ponuke:**

Uchádzač uvedie cenu bez DPH a cenu s DPH v € (ak uchádzač nie je platiteľom DPH, uvedie túto skutočnosť v ponuke). Cenová ponuka musí zahŕňať všetky náklady na predmet zákazky.

1. **Náklady na ponuku:**

Všetky náklady a výdavky spojené s prípravou a predložením ponuky znáša uchádzač bez finančného nároku voči verejnému obstarávateľovi, bez ohľadu na výsledok verejného obstarávania.

1. **Informácia o výsledku vyhodnotenia ponúk a súčinnosť pri podpise zmluvy:**

Úspešným uchádzačom je ten uchádzač, ktorého ponuka sa umiestnila na prvom mieste v poradí za predpokladu, že uchádzač spĺňa všetky požiadavky verejného obstarávateľa podľa tohto dokumentu; úspešnému uchádzačovi verejný obstarávateľ oznámi, že uspel.

Neúspešným uchádzačom verejný obstarávateľ zašle informáciu, že neuspeli spolu s uvedením dôvodu. Uchádzači, ktorí predložia svoje ponuky, nemajú nárok na úhradu nákladov, ktoré im vznikli s prípravou a doručením ponuky.

Verejný obstarávateľ požaduje, aby úspešný uchádzač najneskôr pred podpisom zmluvy predložil zoznam členov projekčného tímu s uvedením časti plnenia, ktorú bude príslušný člen tímu spracovávať.

Ak úspešný uchádzač neposkytne verejnému obstarávateľovi potrebnú súčinnosť na uzavretie zmluvy, verejný obstarávateľ môže za účelom uzavretia zmluvy osloviť ďalšieho uchádzača v poradí.

Verejný obstarávateľ si vyhradzuje právo ukončiť tento proces bez zadania zákazky.

Proti rozhodnutiu verejného obstarávateľa pri postupe zadávania zákazky podľa § 117 ZVO nie je možné v zmysle ustanovenia § 170 ods. 8 písm. b) ZVO podať námietky. Podľa § 169 ods. 5 ZVO preskúmanie úkonov kontrolovaného pri zákazkách podľa § 117 vykonáva orgán vnútornej kontroly kontrolovaného.

1. **Doplňujúce informácie:**

* v celkovej cene za predmet zákazky uchádzač zahrnie všetky priame i súvisiace náklady na vypracovanie projektovej dokumentácie; taktiež všetky nevyhnutné a súvisiace časti PD a náležitosti predchádzajúce spracovaniu časti PD potrebné na vydanie príslušného povolenia (napr. stavebné povolenie, ohlásenie stavebných úprav a pod.) a následne na realizáciu stavby,
* spracovateľ projektovej dokumentácie a členovia projekčného tímu musia mať príslušné oprávnenia pre projektovú činnosť (odbornú spôsobilosť pre projektovanie). Zmluvný zodpovedný projektant bude zodpovedný za to, že všetci členovia projekčného kolektívu vlastnia odbornú spôsobilosť pre vybrané činnosti v stavebníctve.
* verejný obstarávateľ predpokladá, že uchádzač pri spracovaní osobných údajov zabezpečil písomné súhlasy dotknutých osôb na spracovanie osobných údajov zo strany verejného obstarávateľa. Tieto osobné údaje sa spracovávajú na účely verejného obstarávania v súlade so ZVO. Ak pôjde o dôverné informácie, ktoré nemožno zverejniť, uchádzač na túto skutočnosť upozorní vo svojej ponuke písomným vyhlásením.

**Prílohy:**

Príloha č. 1 – Návrh na plnenie kritéria

Príloha č. 2 – Návrh zmluvy o dielo

Príloha č. 3 – Prílohy 1-9 predmetu plnenia

Príloha č. 4 – Vyhlásenie uchádzača